ועדת החינוך, התרבות והספורט, כנסת 16, פרוטוקול מספר 532, 2006-03-07 10:45

אבשלום וילן: (באנגלית) אני מברך את כולכם בבואכם לכנסת, הפרלמנט הישראלי.

אבשלום וילן: תענוג עבורנו לארח אתכם כאן.

אבשלום וילן: אני מבקש להתנצל, על-פי המסורת ותקנון הכנסת כל הדיונים בוועדות הכנסת צריכים להיערך בעברית כי הדברים צריכים להירשם ולהתפרסם, אלה הכללים.

אבשלום וילן: לפיכך אדבר בעברית ודברי יתורגמו מיד על-ידי מר עופר רונן מההתאחדות לכדורגל.

אבשלום וילן: נעשה כמיטב יכולתנו לעשות זאת במהירות.

אבשלום וילן: ברוכים הבאים לכנסת ישראל.

אבשלום וילן: שמי אבשלום וילן ואני חבר הכנסת מאז שנת 1999 ממפלגת מרצ, שממוקמת שמאלה ממפלגת העבודה.

אבשלום וילן: הייתי יושב-ראש ועדת החקירה הפרלמנטרית בנושא האלימות בספורט שפעלה ב-5 השנים האחרונות בניסיון למצוא דרכים להקטנת האלימות בספורט בכלל, ובכדורגל בפרט.

אבשלום וילן: במהלך השנים האחרונות עשינו מלאכה חשובה מאוד בכך ששמנו על השולחן את הנושא הזה ושינינו כמה מן התפיסות הרווחות בישראל בנוגע לנושאים כמו גזענות, אלימות בכדורגל וכן הלאה.

אבשלום וילן: והערה אישית – הייתי ספורטאי במשך שנים רבות.

אבשלום וילן: על אף שהתחום העיקרי שלי היה כדורעף במשך מספר שנים הייתי שוער כדורגל בליגות הנמוכות.

אבשלום וילן: (בעברית) אין כמו ענף הכדורגל, שלדעתי הוא הבידור הפופולרי ביותר בכל העולם, וכך גם בישראל.

אבשלום וילן: הבעיה הגדולה שלנו בישראל, שאל תוך הספורט התערבבו גם האלימות, אבל לא פחות מכך גם מה שאתם מכירים מאנגליה – שנאת זרים והתייחסות שונה לשחקנים זרים בכלל ולשחקנים שחורים וערבים בפרט.

אבשלום וילן: לפני 5 שנים כאשר הקמנו את ועדת החקירה הפרלמנטרית בנושא האלימות בספורט בכנסת לקחנו מכם את המודל הבריטי וניסינו לתרגם את המודל שהפעלתם באנגליה להתמודדות עם תופעת האלימות והגזענות בכדורגל ולהעתיק אותו אל תוך ההוויה הישראלית.

אבשלום וילן: הבנתי שביקרתם אתמול בסח'נין וראיתם את קבוצת בני סכנין, שהיא הנציגה הבכירה של המגזר הערבי בכדורגל הישראלי.

אבשלום וילן: למרות שמזג האוויר ביומיים הקרובים הולך להיות בריטי ולא ישראלי, אם תישארו עד יום שני, יתקיים שם משחק מעניין מאוד בין בני סכנין וביתר ירושלים.

אבשלום וילן: אלה שני הקצוות הפוליטיים והסוציולוגיים בחברה הישראלית ושם יהיה מתח גבוה מאוד בכל המובנים.

אבשלום וילן: המטרה שלנו ככנסת, כפרלמנט הישראלי וכחברה מתקדמת בפירוש להילחם בכל תופעות הגזענות והאלימות הקיימות בכדורגל ולהוכיח בדיוק את ההיפך, שאין כמו כדורגל, בפרט, וספורט, בכלל, כדי לקרב בין עמים, בין אנשים באמצעות בידור שבו בעצם הטוב מנצח, כתחום שיוצר הבנה וגשר בין אנשים.

אבשלום וילן: בעקבותיכם שינינו כאן כמה חוקים.

אבשלום וילן: קבענו למשל שאפשר לתפוס אוהד כדורגל מתפרע, להעביר אותו לנוהל שיפוט מהיר ולהרחיק אותו עד 3 שנים מהמגרשים בהם משחקת הקבוצה שהוא אוהד.

אבשלום וילן: זה הצעד הראשון, החוק הראשון שהעתקנו מכם.

אבשלום וילן: הורדנו את הגדרות במגרשים ואסרנו על כניסה של קהל אל תוך המגרשים.

אבשלום וילן: הלכנו לשורת שינויים, כמו באנגליה, כמו באירופה, כדי ליצור אווירה נוחה הרבה יותר בתוך המגרשים.

אבשלום וילן: בשנה האחרונה הפכנו לעבירה פלילית התנהגויות כמו נהמות או שאגות כנגד שחקנים שחומי עור, או קריאות גזעניות כנגד שחקנים ערבים.

אבשלום וילן: כל אלה הפכו לעבירה פלילית שדינה עד 5 שנות מאסר.

אבשלום וילן: אני לא משלה עצמי, חקיקה או אכיפת חוקים זה סוף התהליך.

אבשלום וילן: ברור לכולנו שהכול מתחיל מהבית, מהחינוך, מהרחוב, מהחברה וזה עבודה מאוד-מאוד ארוכה.

אבשלום וילן: אבל אנחנו מנסים לשדר לציבור הישראלי ולחברה הישראלית, שלמרות כל המתחים הפוליטיים וכל הבעיות שיש במדינה הזאת אנחנו רוצים לנקות את הספורט מכל התופעות המכוערות של אלימות וגזענות ולהראות שבספורט ובכדורגל אפשר אחרת.

אבשלום וילן: זה יכול להיות מכשיר שמקרב בין האנשים ולא להיפך, לא כלי שמביא את כל המתחים החיצוניים שקיימים בישראל אל תוך המגרש.

אבשלום וילן: זאת עבודה סיזיפית: מעלים את האבן במדרון ואז היא נופלת וצריך להתחיל שוב מהתחלה, אבל בתור איש אופוזיציה ותיק אני מכיר את זה – בסוף הטובים מנצחים.

אבשלום וילן: ייקח זמן, אבל הטובים מנצחים.

אבשלום וילן: העתיד שייך לנו – האנשים בעלי הרצון הטוב שמאמינים בספורט טהור בכל המובנים ינצחו.

אבשלום וילן: אני מאמין שננצח כי אין חלופה אמיתית טובה יותר.

אבשלום וילן: אני שמח מאוד שהגעתם לכאן כדי לחלוק עמנו מהניסיון שלכם, עם הכוכבים הגדולים שלכם, כדי להעביר את המסר שכדורגל יכול להיות כדורגל יפה, נקי מאלימות, נקי מגזענות ושניתן לעשות את העבודה.

אבשלום וילן: כמי שעוסק בפוליטיקה אני אומר, בשורה התחתונה, אין כמו כדורגל, ובעיקר כדורגל טוב ונקי מגזענות ואלימות.

אבשלום וילן: תודה שהגעתם ונשמח לשמוע על ניסיונכם, מה עשיתם באנגליה, כיצד התרשמתם מישראל ומה אתם מציעים.

אבשלום וילן: רשות הדיבור לחבר הכנסת דני קורן ממפלגת העבודה, שהיה בעברו יושב-ראש הפועל תל-אביב.

דני קורן: (באנגלית) אדבר בקצרה רבה, אני לא רוצה לגזול מזמנכם.

דני קורן: אנחנו רוצים לשמוע אתכם כי כשמדובר בכדורגל אתם מבינים טוב הרבה יותר מאתנו.

דני קורן: כידוע לכם, בישראל הכול היה פוליטי, כך נוסדה המדינה, ובין היתר מפלגות פוליטיות נתנו חסות לספורט ולפעילויות ספורט.

דני קורן: זאת הסיבה שקבוצה כמו הפועל תל-אביב, למשל, היתה ועדיין קשורה למפלגת העבודה ואילו קבוצה כמו ביתר ירושלים היתה קשורה למפלגות הימין וכן הלאה.

דני קורן: בחלוף הזמן רצינו לנתק את הפוליטיקה מהספורט, ואף הצלחנו, אך אז הספורט החל לייצג שסעים שונים בחברה הישראלית.

דני קורן: למשל, קבוצת בני סכנין מייצגת את המיעוט הערבי בישראל וכך במידה מסוימת זה שוב לא רק כדורגל.

דני קורן: כך שהיום זה לא בהכרח מעורבות של מפלגות פוליטיות, אבל הכדורגל עדיין מייצג שסעים שונים הקיימים בחברה.

דני קורן: כפי שאמרתי, הודות ליושב-ראש שלנו, וללא ספק בלי קשר לרמת האלימות שקיימת בחברה הישראלית, אנחנו עדיין מצליחים לקיים את רוב המשחקים בלי עימותים אמיתיים.

דני קורן: לדעתי המשטרה וכוחות אכיפת החוק השונים יודעים איך להתמודד עם זה.

דני קורן: לפיכך, בבסיס אנחנו אופטימיים.

דני קורן: אנחנו לא כל-כך אופטימיים לגבי הרמה המקצועית של הכדורגל הישראלי בהשוואה לזו שלכם.

דני קורן: עליכם לדעת שאנחנו מתבוננים על מה שמתרחש בכדורגל הבריטי ורוחשים לכם כבוד, אפילו לקבוצת ארסנל, שאני אוהד באופן אישי.

דני קורן: עשיתי את הדוקטורט שלי ב-London school of economics ובכל סוף שבוע נהגתי לצפות במשחקי קבוצת ארסנל כאשר שיחקו בלונדון.

דני קורן: אנחנו שמחים מאוד שאתם נמצאים אתנו כאן.

דני קורן: אנחנו רוצים להודות שוב ליושב-הראש שלנו, שמילא תפקיד חשוב בהורדת רמת האלימות בכדורגל הישראלי.

דני קורן: יש לנו עדיין הרבה מה לעשות, לכן הוא צריך להיבחר שוב לכנסת כדי להמשיך במלאכתו.

דני קורן: תודה שהגעתם לכאן.

אבשלום וילן: (בעברית) למען גילוי נאות, אבא של אשתי הוא יהודי שעלה ממנצ'סטר וכל חייו אהד את קבוצת מנצ'סטר סיטי.

אבשלום וילן: אני במשך כל חיי הייתי אוהד של ליברפול והיו בינינו קרבות קשים, אבל אנחנו חיים בשלום.

אבשלום וילן: (מכאן ואילך הדברים נאמרו באנגלית)

סיימון ג'ונסון: מר וילן, מר קורן, תודה רבה על שהזמנתם אותנו ללב הדמוקרטיה הישראלית, הכנסת, ועל אדיבות

סיימון ג'ונסון: כם (kindness).

סיימון ג'ונסון: אנחנו נמצאים כאן היום כדי להציג בפניכם את ההתקדמות שהצלחנו להשיג באנגליה.

סיימון ג'ונסון: זה הביקור השלישי שלנו בישראל, היינו כאן גם בעבר ופגשת חלק מהצוות שלנו.

סיימון ג'ונסון: אנחנו נמצאים כאן שתוכלו ללמוד מניסיוננו.

סיימון ג'ונסון: מהימים שאנחנו נמצאים בישראל והדברים שהראו לנו נדמה כי צפוי לכם עדיין מסע ארוך.

סיימון ג'ונסון: יחד אתנו נמצאים מר ג'ון ברנס ומר ברנדון בטסון שמעידים על ההתקדמות שאפשר להשיג כאשר ננקטים הצעדים הנכונים וכאשר יש תמיכה לכל הרוחב ממשפחת הכדורגל.

סיימון ג'ונסון: אנחנו מקווים שתוכלו ללמוד מהניסיון שלנו, הדברים שהצלחנו לעשות נכון והדברים שאולי הצליחו קצת פחות, ושתוכלו להגיע כאן בישראל להתקדמות.

סיימון ג'ונסון: אדוני היושב-ראש, התמיכה שלך בקידום חקיקה בכנסת היא נדבך חשוב מאוד במה שנדרש כדי להשיג את ההתקדמות הטובה ביותר, כי לא יוכלו לסלק גזענות ואלימות מהמשחק אם לא כולם יטלו את חלקם.

סיימון ג'ונסון: במדינה שלנו היתה לנו תמיכה רבה מהממשלה, מהפרלמנט, מהמחוקקים, מהשחקנים, מבעלי הקבוצות, מהליגות, מקבוצות אוהדים ומילדים.

סיימון ג'ונסון: זה בדיוק מה שאתם תצטרכו להשיג בישראל.

סיימון ג'ונסון: המפתח לכך, כפי שאמרת, הוא לא רק חינוך והגדלת המודעות כדי שאנשים באצטדיונים יידעו שאין מקום לגזענות, אלא חשוב גם שהמשטרה והנלווים אליה והרגולטורים יתמכו בשינוי דרך חקיקה, חוקים ותקנות, ואכיפה כדי להתמודד עם האנשים שלמרות המסר המועבר בכל מקום עדיין יתעקשו לנקוט בהתנהגות גזענית או אלימה.

סיימון ג'ונסון: הצעדים שנקטתם הם חלק חשוב מאוד ממה שצריך להתרחש בישראל.

סיימון ג'ונסון: התמיכה שיש מהשחקנים אף היא חיונית, כי השחקנים הם גיבורים ואנשים יסתכלו אליהם, יחקו אותם ויראו את הדוגמה שהם מציגים.

סיימון ג'ונסון: בשם התאחדות הכדורגל האנגלית אני מודה לכם על ההזדמנות לראות היכן בדיוק היתה אצלכם התקדמות בחקיקת החוקים.

סיימון ג'ונסון: נמצאים על-יד השולחן חברים נוספים מההתאחדות שישמחו לשתף אתכם בניסיונם.

סיימון ג'ונסון: אדוני היושב-ראש, תודה על התרומה שאתה נותן בעזרה לסילוק הגזענות והאלימות מהכדורגל.

אבשלום וילן: אני מבקש לשמוע על התהליך, שהתחיל כמדומני באנגליה בסוף שנות השמונים ותחילת שנות התשעים.

אבשלום וילן: מאז החל התהליך חלפו כבר כ-16-17 שנים.

אבשלום וילן: אולי נוכל לשמוע על ניסיונכם לאורך השנים.

ג'ון ברנס: ראשית, אני מודה לכם על שהזמנתם אותנו.

ג'ון ברנס: חבר הכנסת קורן, אמרת שאתה רוחש כבוד רב לכדורגל באנגליה.

ג'ון ברנס: הייתי רוצה להציע לך לא לרחוש לו כל-כך הרבה כבוד, כי אנחנו אמורים לשחק בינינו בקרוב ויותר מדי כבוד בכדורגל יכול להיות בעייתי … בסדר גמור לכבד אותם, אבל אל תשכח גם שעליך לנצח אותם.

ג'ון ברנס: אדוני היושב-ראש, כפי שאמרת בצדק, התהליך הזה החל בסוף שנות השמונים ותחילת שנות התשעים, כאשר עדיין שיחקתי.

ג'ון ברנס: פנו אלינו מ"הוועדה לשוויון בין הגזעים" – ושימו לב שזה עוד לפני המצב אליו הגענו היום – וביקשו מאתנו כשחקנים להיות מעורבים.

ג'ון ברנס: אתמול בהיותנו במלון, עוד לפני שנסענו לבקר בסח'נין, הונח שם עלון בו נכתב: "שום דבר לא ישתנה, אז למה בכלל לטרוח?".

ג'ון ברנס: אני מניח שכך חשנו באותה עת.

ג'ון ברנס: מר ברנדון בטסון שיחק בווסט ברומיץ' קצת לפני זמני, בשנות השבעים וגם קצת בשנות השמונים.

ג'ון ברנס: באותם ימים זאת היתה הנורמה: קריאות ותנועות של קופים, קללות גזעניות, ובחברה כולם קיבלו את זה.

ג'ון ברנס: על אף שחשנו שזה מוטעה היינו זקוקים לעזרה רבה יותר כדי לדבר בקול רם נגד התופעה.

ג'ון ברנס: אנחנו דיברנו נגד התופעה ובמובנים רבים אמרו לנו שזאת ברכה לבטלה, שעלינו להתרגל שכך נוהג העולם.

ג'ון ברנס: פנו אלינו וביקשו את מעורבותנו בדבר קטן, כמו לבישת חולצות שמודפס עליהן "הגידו לא לגזענות".

ג'ון ברנס: סברתי אז שהמעורבות שלנו השחקנים היתה מועטה ביותר ותמימה (harmless).

ג'ון ברנס: אתמול עלתה שאלה מה צריכה להיות מידת המעורבות של השחקנים הישראלים, כי כדורגלנים אוהבים לשחק כדורגל וללכת הביתה, לא אוהבים להיות פוליטיים מאוד.

ג'ון ברנס: אני לא רואה את זה כמעורבות פוליטית, אלא כמעורבות אנושית.

ג'ון ברנס: לגזענות אין שום קשר לפוליטיקה, אלא להומניות.

ג'ון ברנס: לפיכך, כאשר עלתה השאלה על מעורבות השחקנים ניסיתי להסביר שזה חשוב מאוד, ובתנאי שזה לא יגזול זמן רב מדי.

ג'ון ברנס: סיפרתם על המשחק ביום שני בין ביתר ירושלים ובני סכנין.

ג'ון ברנס: אולי אפשר לארגן שלפני אותו משחק ילבשו שחקני שתי הקבוצות חולצות עליהן כתוב: "לא לגזענות" וששחקני שתי הקבוצות יעלו למגרש ביחד.

ג'ון ברנס: נדרשת פעולה זעירה עד כדי כך, אבל כפי הנראה תהיה לכך השפעה רבה על מה שיתרחש בהמשך.

ג'ון ברנס: כפי שאמר מר סיימון ג'ונסון, השחקנים הם הגיבורים של האוהדים והם יקשיבו לשחקנים.

ג'ון ברנס: ברור שכאשר החקיקה תשונה שירים גזעניים וקריאות גזעניות ביציעים יהיו בלתי חוקיים, אבל מלכתחילה לשחקנים יש אחריות ועליהם להבין עד כמה מעורבותם בנושא זה יכולה להיות חשובה ורבת השפעה.

ג'ון ברנס: כפי שאמרתי קודם, ברור שהשחקנים לא רוצים שהמעורבות שלהם תיטול מהם זמן רב מדי, כי כולם עסוקים, אבל חשוב מאוד שהם ייכנסו למשחק (get on board) ויובילו ראשונים את התהליך.

ג'ון ברנס: על אף שבאנגליה לא הכול מושלם ועדיין יש לנו בעיות, שאולי לא על כולן שמעתם, התקדמנו דרך ארוכה בזמן קצר יחסית, תוך כ-18 שנים.

ג'ון ברנס: כאשר מסתכלים על המודל שלנו ועל מה שעשינו – והרי יש גם לכם כאן בעיות כלכליות, חברתיות ודתיות – לא אומר שעליכם להעתיק במדויק את המודל שהופעל באנגליה, כי יש להתאים את המודל לצרכים שלכם, אבל עם האנשים המסורים שפגשנו כאן ועם האנרגיה שראינו מכל עבר אני בטוח שזה יקרה כאן מהר בהרבה מאשר קרה באנגליה.

אבשלום וילן: אמנם בישראל יש המון אנרגיה בכל מקרה, אבל הבעיה העיקרית לדעתי היא בדיוק מה שאמרת, כיצד לנתק את הכדורגל מכל המתחים האחרים בחברה ולבודד את הגזענות כנושא העיקרי שיש להכחידו לחלוטין מהכדורגל, בכל האמצעים.

אבשלום וילן: אני משוכנע, כפי שציינת, שהשחקנים הם גיבורי התרבות ולכן חשוב מאוד שייתנו דוגמה אישית, כפי שאתה עצמך נותן, כדי שהאוהדים יראו שהנושא הזה חשוב מאוד עבורם.

אבשלום וילן: בישראל יש לנו שיתוף פעולה טוב מאוד עם התאחדות הכדורגל הישראלית ועם השחקנים.

אבשלום וילן: אימצנו רבים מהעקרונות המבוססים על התוכנית שלכם, אבל לפנינו עדיין דרך ארוכה.

אבשלום וילן: לדעתי עשינו רק את הצעדים הראשונים ועלינו לקדם את התהליך ולדחוף אותו מדי שבוע, מדי שנה.

אבשלום וילן: התחלתי לפעול בוועדה כבר לפני 5-6 שנים וכבר אז אמרתי שזה תהליך ארוך.

אבשלום וילן: בישראל בכל תחום דורשים להביא תוצאות מידיות אבל במקרה זה מדובר על מסע ארוך.

איציק שנן: אנחנו בקרן החדשה לישראל השקנו ביומיים האחרונים קמפיין חדש, המבוסס על מודל אנגלי: kick it out, קמפיין שהושק ביחד עם ארגון השחקנים ואיגוד שחקני הכדורגל (IFA ו-PFA) שמיוצגים כאן על-ידי מר אבי כהן ומר אריה אלטר.

איציק שנן: בשלב זה מטרת הקמפיין ליצור מנהיגות אצל אנשים בתפקידים מרכזיים, בדיוק כמו מר ג'ון ברנס, מר ברנדון בטסון ואחרים.

איציק שנן: השחקנים מגלים כעת מחויבות רבה יותר והם מתעתדים ליטול את המנהיגות בשלב הבא של הקמפיין.

איציק שנן: ביומיים האחרונים השגנו די הרבה.

איציק שנן: כל אחד מן האנשים המעורבים בקמפיין חתם על הכדור הזה, שיסייע לנו בקמפיינים עתידיים לגייס תרומות באירועים פומביים נוספים.

איציק שנן: הייתי רוצה לבקש ממך, חבר הכנסת וילן, להוסיף את חתימתך לכדור זה.

איציק שנן: (חבר הכנסת וילן חותם על הכדור)

אבשלום וילן: (בעברית) אני מקווה באמת שהכדור הזה יהיה סמל לכדורגל יפה, נקי מאלימות ובעיקר מגזענות.

אבשלום וילן: (באנגלית) בישראל הכדורסל מאוד פופולרי, על אף שאולי לא כמו הכדורגל.

אבשלום וילן: בקבוצות הכדורסל בישראל משחקים הרבה אפרו-אמריקנים והם גיבורים על-פי כל הדעות.

אבשלום וילן: אבל בה בעת שהתופעה הזאת רווחת בכדורסל לא ראיתי שם גילויי גזענות ואילו במגרשי הכדורגל הגזענות שכיחה ורואים אותה כל העת.

אבשלום וילן: אני מודה, מעולם לא הצלחתי להבין את הפער הזה.

אבשלום וילן: כידוע, כדורגלן הוא כדורגלן, והוא טוב או רע, ואי אפשר לשקר זמן רב – יודעים מי שחקן טוב ומי שחקן טוב פחות.

אבשלום וילן: לדעתי זה חשוב במיוחד בישראל, שבה יש מתח רב וממושך, לא רק מהזווית הפוליטית אלא, כפי שאמרת, מהזווית ההומנית.

אבשלום וילן: הדרך היחידה היא חינוך הציבור.

אבשלום וילן: אני מכיר רק מעט מאוד אנשים שלא אוהבים כדורגל, לפחות 80%-90% מהאנשים אוהבים את זה מאוד, ולכן כה חשוב מה שאתם עושים ומה שאנחנו מנסים לעשות עכשיו – לחנך את הציבור שלא יתכן שכדורגל וגזענות יילכו ביחד, בשום פנים ואופן.

אבשלום וילן: לדעתי זה תהליך חשוב מאוד שעלינו לפעול בו ולקדמו כמיטב יכולתנו.

אבשלום וילן: אני מבקש להודות לקרן החדשה לישראל שעושים עבודה חשובה מאוד בישראל בניסיון לחנך את הציבור הישראלי.

אבשלום וילן: בכל סוף שבוע הם מפרסמים טבלת ליגה מיוחדת של התנהגות אוהדי הקבוצות, וזה חשוב מאוד.

אבשלום וילן: בישראל, בניגוד לאנגליה, "להתנהג יפה ובנימוס" לא נחשב כערך אלא דווקא כחולשה.

אבשלום וילן: הילדים סבורים שאוהד לא יכול להתנהג באופן מלומד ומנומס, כאילו זה לא בדיוק גילוי אהדה.

אבשלום וילן: אבל בדיוק בעניין זה אנחנו עובדים בתחום החינוך.

אבשלום וילן: אני מאמין שנוכל ללמוד רבות ממה שעשיתם ב-15-16 השנים האחרונות.

אבשלום וילן: אני מקווה שתמשיכו לבקר כאן ושהאנשים שלנו יבקרו אצלכם.

אבשלום וילן: תודה רבה על שבאתם לכאן.

אריה אלטר: (באנגלית) חשוב מאוד שנקדיש רבות לנושא זה.

אריה אלטר: אני רוצה להדגיש שלדעתי עלינו להיצמד לתוכנית שיש לנו כבר וללכת על פיה צעד אחר צעד.

אריה אלטר: עלינו להמשיך כל הזמן, ללא מרווחים, לפעול ללא לאות כי ידוע לנו שייקח זמן רב עד שנשיג את מטרתנו.

אריה אלטר: עלינו לקבל סיוע מהממשלה, מהמחוקק ומגופים כמו הטוטו כדי שנוכל לפעול במלוא הכוח ומהר ככל האפשר.

סיימון ג'ונסון: (באנגלית) לפני שאנחנו עוזבים, כפי ששמת לב אנו באנגליה אוהבים ללבוש חליפות ועניבות.

סיימון ג'ונסון: כדי שתוכל בפעם הבאה שניפגש ליהנות ממשהו מהתאחדות הכדורגל האנגלית אנו מבקשים לתת לך מתנה קטנה כתודה על האירוח שלנו כאן ועל שאפשרת לנו להיות חלק מהעבודה המרגשת שעשית וההתקדמות שהשגת.

סיימון ג'ונסון: תודה רבה.

אבשלום וילן: (באנגלית) תודה רבה.

אבשלום וילן: אתה יודע שעל-פי החוק הישראלי אסור לנו לקבל מתנות.

אבשלום וילן: היה ראש ממשלה אחד שכמעט איבד משרתו כי קיבל מתנות.

אבשלום וילן: אבל אם זאת עניבה – כידוע לך אני מייצג את לובי החקלאות ואת הספורט ובדרך כלל בישראל אני לא לובש עניבות אלא רק כשאני נוסע לחוץ-לארץ, אבל הגעתי כבר לגיל שאני צריך לעשות את זה אז תודה רבה.

אבשלום וילן: תודה רבה לכולכם.